RAPPORT FRA KOMMISSIONEN TIL RÅDET OG EUROPA-PARLAMENTET Det Særlige Administrative Område Hongkong: Årsrapport 2003 {SEK(2004) 791}

Sidste år var særlig begivenhedsrigt for Det Særlige Administrative Område Hongkong (SAR Hongkong). Hongkong blev ramt af den værste epidemi i årtier, et udbrud af alvorlig akut luftvejssyndrom (sars), der medførte store økonomiske tab og afslørede en række svagheder ved sundhedssystemet. På den politiske front skete der det, at Hongkongs regering den 5. september trak sit kontroversielle udkast til lovforslag ("artikel 23") om national sikkerhed tilbage, efter at der var blevet afholdt en protestmarch uden fortilfælde, som tiltrak en ½ mio. mennesker den 1. juli, og formanden for det liberale parti var trådt tilbage som medlem af Regeringsrådet.

EU, der afgav tre erklæringer af henholdsvis 15. april, 7. og 16. juli 2003, og som udtrykte bekymring over den foreslåede lovgivning og opfordrede til tidlige fremskridt i retning af almindelige valg i den sidstnævnte erklæring, hilste tilbagetrækningen af lovforslaget velkommen.

Mens distriktsrådsvalget i oktober afspejlede offentlighedens utilfredshed med regeringens håndtering af lovforslaget om national sikkerhed og af sars-epidemien, skiftede den politiske debat hurtigt emne til demokratiseringen af Hongkongs politiske system, som en måde, hvorpå man kan forbedre forvaltningen, hvilket siden er blevet et hovedtema. I denne forbindelse havde regeringen for Det Særlige Administrative Område Hongkong tidligere offentliggjort en tidsplan for iværksættelsen af en offentlig høring om forfatningsudvikling. Regeringslederens udpegning af en taskforce om forfatningsudvikling i januar 2004 og indledningen af en høringsproces med centralmyndighederne i Beijing overflødiggjorde imidlertid disse planer [1].

[1] Den videre udvikling i løbet af 2004 vil naturligvis blive behandlet i årsrapporten for det år.

Samtidig gennemførte Hongkong yderligere økonomisk integration med det kinesiske fastland, navnlig gennem undertegnelsen af CEPA, en frihandelsordning, som vil sikre adgang for hongkongprodukter og -tjenester til fastlandets marked forud for Kinas WTO-gennemførelsestidsplan. Økonomien kom sig hurtigt efter følgerne af sars-udbruddet og udviste en opmuntrende vækst i andet halvår.

Relationerne mellem EU og Hongkong var præget af støt udvikling og venskab. Den samlede bilaterale handel faldt en smule til 27,3 mia. EUR, men EU forblev Hongkongs tredjestørste handelspartner og udenlandske investor. Tilbagetagelsesaftalen mellem EU og Hongkong trådte i kraft i marts 2004, og udsigter til yderligere kontakter på migrationsområdet varslede godt for udbygningen af samarbejdet mellem EU og Hongkong.

Kommissionen glæder sig over vedtagelsen i 2003 af en ny lovgivning om fusioner og virksomhedsovertagelser i telekommunikationssektoren, men er fortsat bekymret over manglen på en generel konkurrencelovgivning i Det Særlige Administrative Område. Bestræbelserne på at bekæmpe grænseoverskridende krænkelser af intellektuelle ejendomsrettigheder bør ligeledes intensiveres.

Kommissionen ser med tilfredshed på den fornyede dynamik, som Hongkongs befolkning og økonomi udviser, og er opmuntret over den større inddragelse af borgerne i det politiske liv, hvilket blev fremmet af de forskellige civile bevægelser, der var aktive gennem hele 2003. EU støtter fortsat fuldt ud opretholdelsen af den specifikke status, som SAR Hongkong har fået tildelt i medfør af "ét land, to systemer"-princippet, og respekten for de menneskerettigheder og friheder, som hongkongborgerne nyder i overensstemmelse med basisloven. Man må derfor håbe, at der vil blive gjort tidlige fremskridt hen imod basislovens endelige mål om valg af regeringslederen og Lovgivningsrådet ved almindelige valg i betragtning af hongkongbefolkningens ønsker om yderligere demokratisering, således som begivenhederne i 2003 har vist.

Kommissionens arbejdsdokument SEK(2004) 791 indeholder Kommissionens analyse in extenso.